b"\n_START_ARTICLE_\nJoaquim Gay de Montell\xc3\xa0 i Ferrer-Vidal\n_START_SECTION_\nBiografia\n_START_PARAGRAPH_\nVa n\xc3\xa9ixer el 1950 a Palma, on incidentalment es trobaven els seus pares, Trino Gay de Montell\xc3\xa1 Casanovas i Elena Ferrer-Vidal Llorens, residents habitualment a Barcelona. Es llicenci\xc3\xa0 en Dret per la Universitat de Barcelona (1974) i diplomat en Direcci\xc3\xb3 General d'Empreses a l'IESE (1986). \xc3\x89s besn\xc3\xa9t de Llu\xc3\xads Ferrer-Vidal i Soler, destacat industrial de final del segle XIX que va intervenir en la constituci\xc3\xb3 de La Caixa, i rebesn\xc3\xa9t de Josep Ferrer i Vidal, industrial que va ser el primer president de l'Institut de Foment del Treball Nacional, entitat precursora del Foment del Treball Nacional._NEWLINE_Va ser durant 17 anys director per a Catalunya, Pa\xc3\xads Valenci\xc3\xa0 i Arag\xc3\xb3 de l'entitat holandesa ABN Amro, on col\xc2\xb7labor\xc3\xa0 des de 1982 fins a 1999. L'any 1999 va incorporar-se a Acesa, predecessora de l'actual Abertis, on va arribar a ser adjunt al Conseller Delegat i director general d'Abertis Log\xc3\xadstica. Des del 2005 dirigeix el grup familiar empresarial Estram, amb negocis al sector de la restauraci\xc3\xb3 i el vi, essent president de les Bodegues Torre del Veguer des de 1995._NEWLINE_Gay de Montell\xc3\xa0 fou un dels vicepresidents de Foment del Treball durant la presid\xc3\xa8ncia de Joan Rosell. Rellev\xc3\xa0 a aquest en la presid\xc3\xa8ncia de l'entitat el 14 mar\xc3\xa7 de 2011, despr\xc3\xa9s que Rosell renunci\xc3\xa9s al c\xc3\xa0rrec per centrar-se en la patronal espanyola CEOE, on havia estat elegit president el desembre de 2010. Va formar part del F\xc3\xb2rum Pont Aeri on va defensar p\xc3\xbablicament una tercera via com a soluci\xc3\xb3 al proc\xc3\xa9s independentista catal\xc3\xa0.\n_START_SECTION_\nPremis i reconeixements\n_START_PARAGRAPH_\nEl 2012 va rebre la Clau de Barcelona en reconeixement a la seva tasca en el camp empresarial."